
 Subaka hannde oo yimɓe Caaroñ fof pindi ko e jaakre.



 Waali ko toɓde jamma oo fof.



 Nde weeti, mo jippii leeso mum fof fawa koyngal mum e ndiyam.



 Hay gooto suusaa yaltude, ɗoon e ɗoon kuuraa oo kuppi.



 Gooto gooto yimɓe ɓee ina njalta,



 ina ndaara, ina mbi’a : no mbaɗaten ?




 Ilam Caaroñ


 Leegal ngal wi’i cel, kala to neɗɗo ƴeewi



 ko ndiyam, nder e boowal.



 Otooji e kala ko wonnoo boowal nana



 yoolii nder ndiyam.



 Nde naange yalti, sukaaɓe ɓee ngoni



 e nder ndiyam ɗam, ina pija.



 Rewɓe e worɓe fof ina korsa ndiyam,



 ina ngoytoo.




 Leelaani, saaktooɓe kabaaru ngari



 ƴeewde ɓe.



 Eɓe naamnoo yimɓe ɓee no mbaɗdi



 e ndiyam ɗam.



 Ɓee mbi’i nattii dañde ko ñaami :



 maaro, suukara, diwlin fof bonii.



 Ɓeya mbi’i leece mumen e comci mumen fof ko ko njoolii.




 Janngo mum, Meer nokku oo ari, ardi e yimɓe mum.



 Ɓe ndaara no yimɓe ɓee nguurdi,



 ɓe ngaddori leece e ko ñaametee.



 Ɓe paami ɗoo nattii welde hoɗde,



 hay gooto waawaa wuurde ɗoo.



 Ɓe mbi’i yimɓe ɓee eɓe njiɗi nawde ɓe to lekkol too.



 Ɓe ngona toon haa ndiyam ɗam fof ittee.




 Ɓee njaɓi, ɓee calii.



 Saliiɓe ɓee mbi’i : ngaddee otooji, pooɗon ndiyam ɗam.



 Sabu hoolnaaki min njaha, min ngoppa ɗoo kaake amen.



 Wuyɓe ina mbaawi arde caggal amen, ngujja kaake amen fof.



 Woɗɓe ɓee mbi’i : wonde ɗoo moƴƴaani, emin mbaawi heɓde ɗoo ñawu.




 Ɓowɗi ɗii ina keewi, ndiyam soɓe naattii e ndiyam ɗam.



 Sukaaɓe ɓee ina pija heen, tee ina boni e cellal maɓɓe.



 Eɓe mbaawi dañde heen ñawu hono puƴe waga.



 Deedi sukaaɓe ɓee kadi ina mbaawi heen dogde.




 Meer oo waɗi feere haa yimɓe ɓee njaɓi eggude.



 O wi’i ɓe : maa on nawor ko ɓuri heewde e kaake mon.



 Maa min ndeen kadi ko heddii koo.



 Taabal, siis, kala ko wonnoo e nder kalaas fof yaltii boowal.



 Kalaas fof wontii suudu ɗo yimɓe koɗata.




 Nde Meeri oo addi ɓe ɗoon, eɓe ndaara



 tan, eɓe njaaki.



 Gooto fof ina ƴeewa ɗo fawata kaake mum.



 Eɓe mbaɗda heen haa ɓe naatni kaake maɓɓe fof, nde ɓe njooɗii.



 Sukaaɓe ɓee, gooto fof ina holla to kalaas mumen wonnoo.




 Leelaani oto mawɗo ari, addani ɓe ko ñaametee.



 Ina waɗi maaro, diwlin, kosam, suukara,



 e ko nanndi heen.



 Ɓesngu fof tottaa ko sokli koo.



 Doktoor ari ƴeewde cellal maɓɓe.



 O adii ƴeewde fof ko sukaaɓe ɓee e nayeeɓe ɓee.




 Yimɓe laamu ɓee ngari ina kaalda e maɓɓe, ina ndeeƴna ɓe.



 Hoɗorde maɓɓe hesere ndee fuɗɗii welde.



 Nde jamma ari, sukaaɓe ɓee ina pija,



 ina ndiwoo, ina ndoga.



 Mawɓe ɓee kawri e tanta gooto,



 ina njeewta.



 Won heen mbayi no kamen njiidi yumma



 e baaba.




 ñ alawma gooto, Gorgol Faati wi’i reedu mum ina muusa.



 Ɓe nawi mo to lopitaal.



 Haa ɓooyi tan nawɗo mo oo lopitaal arti.



 O wi’i Faati dañii ɓinngel dewel.




 Nde o arti galle, yimɓe ɓee fof ngari ƴeewde mo.



 Ɓee ngaddi comci, ɓeya ngaddi gude e geɗe goɗɗe.



 Ko janngo woni innde, ɓee ina peewna karaw, ɓee ina cuma beñe.



 Ɓee ina cuɓa maaro, ɓee ina taƴa soble.




 Ɓe pini law, ɓe ndefi ñiiri ndii.



 Yimɓe nokku oo e imaam oo ngari, ɓe inni ɓinngel ngel.



 ñ iiri ndii feccaa, maaro deftaa ñaamaa, innde weli haa maayi.



 Sukaaɓe ɓee ngoni e tooñde ɓinngel ngel, ɓe inniri ngel ilam.




 ñ alɗi ina njaha haa toɓo dartii haa laaɓi.



 Jooni noon lekkol uddita.



 Yimɓe laamu ngari mbi’i eɓe poti hootde e galleeji maɓɓe.



 Lekkol oo e kalasuuiji ɗii ina poti feewniteede.



 Kono hade maɓɓe yahde, maa nokku maɓɓe oo feewne haa feewa.




 Kamɓe fof ɓe mbeltii heen no feewi.



 Laamu neldi toon otooji leydi e yimɓe toppittooɓe laaɓal.



 Ɓe njahi, ɓe puɗɗii feewnude nokku oo.



 Otooji ngari fooɗde ndiyam ɗam.




 Ɓe pitti nokku oo haa laaɓi, ɓe peewni galleeji ɗii.



 Ɓe peewniti cuuɗi bonɗi ɗii, ɓe ubbi gasɗe ɗee.



 Nde ɓe ngasni, ɓe ngartiri yimɓe ɓee e galleeji mumen.



 Artuɓe ɓee fof mbeltii no feewi.



 Yimɓe nokku oo fof mbeltii e darnde meeri maɓɓe.





 Leƴƴi keeɗe ko tati ɓuri heen lollude : heende jeeri, humre, heende geej.



 Heende jeeri, durat huɗo, ina yaha tan na ñaama, alaa ɗo hoɗi.



 Ñandegoo, ina ara e ngaska njanana tan, naata toon, waɗta ɗum hoɗorde.



 Ko noon heende wi’eteende Ninnjaa waɗnoo haa heɓti ngaska Yeendu,



 nder seeno.



 Kono ko jamfa mawka, hakkunde mum e Yeendu noon wonnoo.



 Galle heende waamaama


 Sabu Yeendu ar, e waktu ceɗseɗle, saanga toɓ-mi-toɓaa, ndu asi ngaska mum.



 Waɗi subaka gooto, ina toɓa, heende ari wi’i na ɗaɓɓa ɗo ɗuwii.



 Yeendu bismii ɗum, wi’i ɗum aɗa waawi ɗuwaade ɗoo haa simta.



 Kono heen sahaaji, so toɓo heewii, ilam ina naata gaay dee.



 Oon sahaa noon, miin kam mi yaltat,



 mi woppa ngaska kaa.




 Sabu so ilam ɗam heewii tan, ngaska kaa waamat, aka waawi mabbude.



 Heende wi’i baasi alaa, ende waawi ndiyam, tee wonaa goonga noon.



 - Aɗa waawi ndiyam, de a wonaa heende



 geej, a wonaa humre weendu ?



 - Eeyeey, miin ko mi liingu tan, aan dee



 a anndaa kam !



 - Waɗde noon, bismilla, aɗa waawi waalde



 ɗoo boom, so mi yaltii jamma.




 Minen jeelli, min ñallata ko ɗaanaade,



 so jamma waɗii min njaha raddo.



 Min ɓuri yiɗde fof noon, ko mooƴi baaɗe,



 jaltooji jamma ɗii.



 Heende wi’i : hay minen keeɗe jeeri miɗen



 ngoora jamma, min nduroya seeɗa.



 Noon tan heende dañi ɗo ɗuwii ; haa ɓooyi waɗti arde seeɗa kala.



 So arii, wona ɗoon haa hiira, Yeendu yaha raddoya, acca ɗum ɗoon.




 Ngola kam, Yeendu arti weetndoogo tan, tawi heende uddii damal ngaska.



 Heende noon, waɗi ko laalagal tiiɗngal, ngal ŋatotaako, yulotaako, fusotaako, seekotaako.



 Yeendu noddi, Heende nootaaki, duñi duñi, alaa ko dilli, tan ruttii ladde.



 Ndu ñalli toon, ndu waalti toon, ndu arti kadi mbeete, janngom heen.



 Ndeke heende nanii dille mum, yaƴcii ɓuppinoyii e damal ngaska kaa kadi.




 Yeendu wi’i e miijo mum : « Eh, miin



 ngaska na weeɓi mi.



 Yo mi asoy ɗo goɗɗum tan, mi woppira ɗoo



 Heende. Sabu mi anndii jooni, Ninnjaa ko naatnuɗo



 njamfa hakkunde amen.»



 Nii woni, Yeendu geddi ngaska mum ɗo hoɗnoo, ɗacciri ka Heende.



 Weeti, Ninnjaa addoyi ɓesngu mum fof,



 ari hoɗni ɗumen ɗoon, kamen kala.




 Hanti noon, Ninnjaa waɗti ngaska Yeendu hoɗorde, kam e galle mum fof.



 Ngola noon, ɗum waali toɓde, haa ilam naati e hoɗorde Heende.



 Rewɓe e sukaaɓe Heende fof noon ina nder ngaska, tee mbaawaa ndiyam.



 Hanti noon, Ninnjaa wi’i : «Jooni dee, ngaanumma yeedii, waame naatii suudu amen.»



 O hebli gootel e cukalon mum, wi’i yo ngel heño noddoya wallooɓe.




 Keengel ngel sortii, tan dogi, naati e ladde na nodda kulle goɗɗe.



 Engel wi’a : « Ngaree paabee amen, galle amen ko baamaaɗo, kaake fof mbonii !



 Hol giɗo Alla yaawnotoo ara e amen hade ɗum ɓurata nii bonde ?



 Kaaw Ñiiwa, hol to Ngelooba e Njambala ngoni, ɓe ngara, mballa min ?



 Njaawee, njaawee, neene e sukaaɓe nani njooloo, alaa ko baaba waawi heen !»





 Noon tan, kulle ladde e wuro sara weendu fof mbaɗdi toon idaa.



 Ɓee na njogii peeleeje gasirɗe, ɓee na ŋabbi lehe korsirɗe ndiyam.



 Ñiiwa udditi laawol tan, kulle ladde goɗɗe keewɗe ndewi e mum.



 Lelli ne ngiwri too, na ndiwa baape e sutuuji haa njettii.



 Ɗum ne ko humre, suppitii gaa e weendu, na yiɗi dogande toon.


 Ende wi’a, neɗɗo ko banndum, kono miin mi woowaani dogde e leydi.



 Yo mi yahru jam jam tan, so mi yottiima, waasataa ko naf-mi.



 Wojere wi’i : miin dee kam mi walloytaa heende, ina heewi faaro !



 Rowane min mbaɗdii ɗoo daɗondiral,



 o fuunti haa wi’aa ko kanko daɗi.



 Tee ɗuum ɗoon wonaa goonga hay seeɗa, ko koreeji mum mballi ɗum.




 Noon tan, Ñiiwa adii yottaade, tawi ɓesngu Ninnjaa na ɗeɓa yoolaade.



 Ñiiwa darii, waɗi tonndu mum, ba siiɓii hakke feccere ndiyam ɗam.



 Taw Ngelooba ne yottiima, eba wa’i no koorba ko ɓuri jonte ɗiɗi.



 Ɗoon e ɗoon, ba yari hakke teemedere liitar ndiyam, ngaska kaa hori.



 Heddii noon, hankadi, kulle goɗɗe ɗee ngoni e wallondirde e jaltingol kaake.




 Gooto e kulle garɗe ɗee fof waɗii junngo mum e ballal hee.



 Keewɗe ngari, kono Yeendu araani,



 ɓe nganndaa o tikku, walla o tinaani.



 Kulle garɗe ɗee kam noon, ngoni e wallude ɓesngu Heende ko moƴƴi.



 Ɗee na liira comci leppunooɗi, ɗeya na njaltina lehe e kaake kaatane.



 Sukaaɓe Heende Ninnjaa kadi mballaa no njaltiri, haa keɓi boowal, na ciñña.




 Ɓe ngoni heen e wallude Heende tan haa jam ɓurti ɗo fotnoo.



 Haa ɓooyi woodi biiɗo Heende : aan kam,



 a ƴeewataa heɓde galle goɗɗo ?



 Ninnjaa wi’i : « Iih, miɗo anndi, maa wood no mbaɗ-mi, sabu ɗoo hoɗotaako.



 Ina ɓa’ɗii weendu nduu haa ɓurti, tee ko e ndunngu ngon-ɗen.



 So mi dañii wallidiiɓe noon, maa mi eggu ɗoo, mi woɗɗitoo seeɗa.




 Ina yanti heen noon, mi wonaa boom baawɗo asde ngaska mawnirka nii.»



 Ñiiwa naamnii, wi’i ɗum : Hono



 mbaɗ-ɗaa noon haa koɗ-ɗaa ɗoo ?



 Heende turi geenol tan, woni e ñuuñndaade ko nanotaako no moƴƴi.



 Ngelooba heɓɓitii, wi’i : min nanaani jaabawol maa ngol dee, haal ko laaɓi.



 Heende wi’i wonde ɗoo ko galle Yeendu wonnoo, kanko o heƴnano tan.





 Kulle ɗee ngoni e haaldude e peeje no Heende dañtirta hoɗorde woɗnde.



 Ɓe mbi’i ɗum : aan kay ko a ballanooɗo tan haa koɗ-ɗaa ɗoo.



 Hannde a wallaama kadi haa ndañ-ɗaa jam, aan e ɓesngu maa !



 Tee nganndaa noon, walleede ngartaa puugaa jikke, neɗɗo moƴƴo fotaani waɗde ɗum.



 Minen, min mbaawaano waasde arde min mballu maa e oo ɗoo waame.»



 Ɗoon tan, Yeendu deerti yeeso mu’en,



 ɗo ɓe kaalatnoo ɗoo.



 O wi’i : no mbaɗ-ɗon nii, ko ɗum woni ko yooɗi hakkunde hoɗdiiɓe.



 On nji’ii, so wonaano onon, Heende daña caɗeele mawɗe, tee o anndaa.



 Tee kanko, ko o keɓtunooɗo galle amen e puunti ɓoli, o hoɗi.



 Yo o anndu noon, ko nanngondiral e ballondiral tan woni goonga.



 Kulle ladde na koɗnoo e wuru mu’en manngo, ɗo toɓooli keewata ndunngu.



 Wuro ngoo wi’etee ko Nammaari, engo waɗi leeɗe mawɗe e mbeddaaji jaajɗi.



 Nammaari noon mahaa ko e jamaanu tuubakiri, ko Kulle Faraas mahnoo ngo.



 Kulle tuubakooje, oon sahaa, mahiratnoo ko haa ɗe ngona e jam.



 Ɗuum waɗi, wuro ngoo waɗanaa laabi jaajɗi, lampaaji ɓaarii kala mbedda.



 Demmba addii bone



 So jamma waɗii, ko ɗiin lampaaji njaynotoo wuro ngoo fof.



 To les mbeddaaji too ne, ina asanoo, waɗaa ilirɗi ndiyam, hono kaniwooji.



 Kala ɗo kaniwoo tolnii, yolnde e yolnde fof waɗaa ngaska ɗo uddittee.



 Ngaska fof ne waɗanaa hippoode njamndi eteŋ nisndi, ndi sukaaɓe mbaawaa suuwtude.



 Ko liggotooɓe sarwiis ndiyam e senaare tan mbaawi ɗi suuwtude.



 Kadi ko kamen tan njamiraa, nder golle mumen, arde na kippita ɗi.



 Kaniwooji ɗii, nde wonnoo ko ɗi kiiɗɗi,



 ko heewi na yana toon.



 Ɗum ko kayitaaji ceekaaɗi, ɗum ko mbason permiyaabal, ɗuma ko kurjuruuji goɗɗi.



 Sahaa e sahaa fof, gollooɓe ndiyam ɓee nguddita, pitta ɗi haa laaɓa.



 So ɗi piɗtaaka tan, geɗe ndooñoyat



 to les, na kaɗa ndiyam ilde.



 Kippooɗe kaniwooji ɗii mbaɗiraa ko njamndi eteŋ, njiɗaandi wayilɓe no feewi.



 Waɗi sahaa, yimɓe wuro ngoo teskii wonde kippooɗe ɗee, wood ɗo ŋakkata.



 Oon sahaa noon, ko yanata koo to nder fof heddoo toon.



 Yanti heen kadi, henndu ne ina weɗa geɗe keewɗe na naatna heen.



 So toɓii, walla ndiyameeje ngilii, ɗeen fof tiɗɗoto dow laawol kaniwooji ɗii.



 Kulle ɗee ngoni e wuro majje e jam, ceeɗu, haa ndunngu toɓi.



 Ngola kam, waɗi jamma gooto, ɗum toɓi tan toɓo heewngo no feewi.



 Noon tan, won e mbeddaaji leeɗe wuro ngoo tuɗi haa naati galleeji.



 Heen leegal gootal kam, tuɗi tan haa wonti weendu wooturu.



 Alaa fof ɗo neɗɗo rewata tawa lummbaani ndiyam, oto kam innaaka.



 Kulle pini subaka, fof korii dañde no ɓe taƴciri mbeddaaji ɗii.



 Nji’aa, ɓee na ñorii comci mumen haa e koppi, ɓe ndoondii bagaas.



 Ɗuma, ko otooji paanɗi e nder ndiyam, motoraaji na ñifi.



 Dognooɓe na noddi sukaaɓe yo mballu ɗumen puusde otooji mumen.



 Gaa ko kaniwooji ndiyam galleeji, foosuuji, pusi na ila e boowal.



 Liggotooɓe sarwiis ndiyam ɓee, ngari hankadi, ngoni e lelnude peeje mumen.



 Eɓe kaawaa noon hol tan ko fotata ittude ɗee kippooɗe kaniwooji.



 Ɓe ngaddi moto-pompaaji, eɓe pooɗa ndiyam mbeddaaji ɗam, jamma e ñalawma.



 Ɓe ngoni heen balɗe tati, nde ndiyam ɗam fuɗɗii ustaade no feewi.



 Ɓe tawi ndeke, ko ɓuri koo heewde e kaniwooji ɗii ngalataani kippooɗe.



 Jooni noon, ɓe kaawaa ko waɗi haa kippooɗe ɗee ngittaa ɗo ngonnoo.



 Ɓe tawi geɗe janɗe e nder tiwooji hee,



 ina cukkunoo ilam ɗam.



 Poteeje gaa, kayitaaji, panuujji pusɗi, butelaaji, fof na tawee toon.



 Ɓe mbaɗdi : « ɗum, enen poti ɗum haalande hoɗɓe ɓee e leege ɗee.



 Sabu, hay so kaniwooji ɗii ɓooyii, won ko ittata kippooɗe ɗee kam.



 Tee ɗuum woni ko ɓeydi koo bone waameeji ɗii fof.



 Eɗen nganndi kam, njamndi eteŋ,



 ina liggoree ko heewi e mbaylaari.



 Ina hulaa woto taw won wujjooɓe ɗum tan, na njeeytoya wayilɓe.



 Jooni en njokkat golle ɗee, haa nde gasnoy-ɗen kala, naamno-ɗen yimɓe ɓee.



 Ɗum ɗoo, wonaa ko mbaaw-ɗen reglude enen gollooɓe sarwisaaji ndiyam ɓee tan.»



 Liggotooɗo gooto woni e wi’de, so a ƴewii, tawata ko gujjo cuuɗiiɗo.



 Ko koɗɗo e wuro hee tan waawata arde, na itta kippooɗe ɗee.



 Tawata kadi ne, ko o joom peeje, joom doole ne kay.



 Sabu kippooɗe ɗee eɗe ñisi haa maayi,



 ɗe mbeeɓaani suuwtude.



 Kono, haade ko heedi yeeso daɗaani gite, jooni ndañen heen ko laaɓi.



 Kulle e liggotooɓe mumen ndiyam kaɓi e waame wuro haa pooli.



 Ndiyam ɗam bippiti, hankadi kulle e otooji ɗii mbaɗti yahde haajuuji mumen.



 Kono noon, taw won ɗo ndiyam heddii,



 na waɗi deeɓeele haa jooni.



 Fof’en nganndi noon, ɗum so safraaka,



 so toɓtii kadi wontat caɗeele.



 Kulle leegal ɓurnongal ileede ngal fof noddaa batu, ngari, nootii e keewal.



 Ɓe ƴeewi ɓe tawi, ndeke kippooɗe kaniwooji ɗee, won heen ko wujjetee.



 Ko ɗuum waɗi haa kaniwooji ɗii ŋaaɓii, geɗe na njana to nder.



 Nde wonnoo njamndi kippooɗe ndii na anndaa, ɓe lelni feere.



 Ɓe mbi’i, jooni mbaɗen feere haa ngannden mo wujjata kippooɗe ɗee.



 Kuule ɗee fof nanondiri e nelde Bojel,



 o yuurnitoo geɗe ɗee no ngoniri.



 Bojel wi’i : njamndi eteŋ, ko coklaandi no feewi, endi waɗiree geɗe keewɗe.



 Kala baawɗo wujjude kippooɗe ɗee, ko jeeytoyatɗo ɗe to wayilɓe payane too.



 Bojel wi’i sehil mum waandu yoo wallu mo, o waɗa tefngo.



 Ko adii fof, ɓe njahi to Ceerno Boyeeru,



 yo waɗan ɓe peeñɗi.



 O fiyi gisaane e leydi tan, o yi’i Demmbaaru, hono Fowru.



 O wi’i ɓe, gujjo mon oo, ko e nder mon tan woni.



 So on tuufniima mo tan, on njaggat mo, sabu o wonaa deentiiɗo.



 Ko kanko wujjata jamɗe ɗee, na yeeyoya ɗe wayilɓe wuro ngoo, jamma.



 Hankadi Bojel e Waandu nanondiri e tuufnaade Demmba, gooto kala bannge mum.



 Wonaani boom jammaaji ɗiɗi tan, Bojel e Waandu mbi’i Demmba teeɓ !



 Tawi Demmba na ɗali haa yimɓe lelii tan,



 o woni e wujjude.



 Waandu iwri too, Bojel iwra gaa, ɓe tawi ina suuwta hippoode kaniwoo.



 Ɓe mbi’i ɗum, eyyoo, hannde dee kam a feeñi ɗo guli ngalaa.



 Demmba wi’i na ɓoccitoo doga tan,



 taw Mbaroodi na tewñunoo ɓe, yottii.



 Ndi wi’i Demmba : daro, so a dogii mi naw



 maa laakara !



 Demmba nanngaa, humaa haa o ɓuri buubaa ɓoggi, nawaa kasoo.



 Alla weeti, kulle fof noddaa ngari, mbi’aa gujjo men nani e niɓɓundu.



 Ñiiwa wi’i, yo Demmba ñaawe, fawee kuugal muusngal, mbele o ɗacca jamfa.



 Demmba yaafnii, wi’i maa artiroy kippooɗe ɗee fof, haa fota na fotnoo.



 Ɗuum jaɓaa, kippooɗe ngartiraa, kulle e liggotooɓe ndiyam fof mbeltii, jam arti.



 Kulle ladde meeɗii wi’de eɗe njaha Fuuta laaroyde leydi taaniraaɓe mu’en.



 Ɓe mbi’i maa ɓe mbaɗ lappol gootol,



 gila Koola haa Daara Halayɓe.



 Ɗo wi’etee ɗoo Hakkunde-Maaje,



 wonnoo innde mum ko Duunde Ñiibi.



 Ko ɓooyi koo, ñiiɓi, njambalaaji, edi, barooɗe, fof na ngonnoo toon.



 Haa ɗum waɗi kulle mbaɗdi, ngaree laaroyen jattiiji taaniiɓe e njaatiraaɓe men.



 Kulle njookiima Hakkunde-Maaje



 Batu waɗaa, ñalaande jaggaa, njooɓaari feew naa, kulle fof keblii haa timmi.



 Wi’aa, ɗoo e Hakkunde-Maaje, Fuuta,



 to paa-ɗen too noon, ina woɗɗi !



 Ay, maa taƴcaa maayel bi’eteengel Duwe, haa njawtaa, nde naataa nokku oo.



 Ina waɗi toon wuro seniingo, lollungo, wi’eteengo Halwaar, ko fotngo juureede.



 E ngoon wuro, ko ɗoon Alhajji Sayku Umar Fuutiyu ari e aduna.



 Hankadi, nii woni kulle fof kebliima, gila



 e mawɗe haa e tokoose.



 Baaɗi e deemooɗi yoo buŋeeji, ñiibi e edi, fof mbi’i njahat.



 No ɓe nanirta nii Fuuta, ɓe mbi’i alaa sago baawɗo kala yaha.



 Sabu juuroyaade ngenndi taaniraaɓe e jattiiji mumen, ɗuum alaa ko ɗum jaraani.



 Ɗuum noon, yo fof’en pellit tan, kebloo, enen fof njahen.



 Bojel wi’i : hol laawol ndewaten noon,



 tawa en majjaani, en ngalaa caɗeele ?



 Waɗi wi’ɓe : njahren ngol Ndar, ngooren Ndakaaru, naaten Gannjool, taƴciroyen Jaala Waali.



 Woon e maɓɓe mbi’i toon woɗɗii,



 tee ina heewi gure mawɗe e otooji.



 Ko haɗi ɓaartoren seŋgo Fallemme, mbirto-ɗen Saarayaa, ngoppen Manantali bannge ñaamo ?



 Tawa hankadi, ko maayo Senegaal mawngo ngoo tan ɓaaroto-ɗen, payen rewo ?



 Ɗoon nanondiraa, haa ñande altine,



 kulle ɗee fof ndawi noon, mbaɗi dogoroccol.



 Ɓee ɗoo mbakkii kaake mumen, ɓeya mbalnii, ɓeya kadi ndoondii, heddiiɓe mbaabi.



 Cukalon kon, gila e mbaakon, ciikoolon girooji, lelon, fof na mbeltii.



 Doggol kuule heɓi yolnde, eɓe njaha,



 ɓee na njeewta, ɓeya na njima.



 Heewɓe na nanatnoo Fuuta tan, kono meeɗaa boom anndude ɗo laawol heedi.


 Ɓe ngoni e laawol haa woni balɗe, ɓe naati diiwaan Njot e Lorduga.



 Woodi ɗo ɓe ñallini, eɓe miijoo ko ɓe keddoraa e yolnde koo.



 Nde ɓe ñalli ɗoon, ɓe mbaali, weeti ɓe ndawti e laawol.



 Ɓe ndawi, ɓe tiindii e laawol hirnaange- rewo, ɓe naati hankadi Ferlo.



 Eɓe taƴca caali tan, eɓe mbi’a ndee saŋre dee kam alaa Ñokolo.





 Nde ɓe njettii maayo Duwe, hedde Giyaa, tawi ko baak woni ɗoon.



 Koreeji mumen Fuuta fof njaɓɓii ɗumen, mbeltanii ɓe, mbismii ɓe, mbaajii ɓe.



 Ɓeen mbi’i ɗumen, woto mbaasee saaŋde Halwaar, njuuro-ɗon, mbaɗon duwaawu.



 Sabu so toɓooli ndunngu ɗii tawii on gaay, oɗon mbaawi jookaade.



 Kono Ñokolonaaɓe mbi’i ɗumen wonde, baasi alaa, ɓe kulaani, jam tan wonata.



 Kulle njoli e baak, taƴci haa ngasni, ɓe njokki laawol mumen.



 Ɓee mbi’i : ndewen ngol Kasga, ɓaaro-ɗen



 Jowol Sammba Gelaajo Jeegi, paaten hirnaange.



 Woodi keɓɓitiiɗo, wi’i : « Eeh, woto njejjiten rewde Halwaar kay, mbaɗen siyaara.»



 Ɓe nanondiri ɗoon, ɓe ndewi ngol Halwaar, haa ɓe njettii.



 Tawi noon asamaan fuɗɗiima waɗde kaaƴe duule, ndunngu na heboo yettaade.



 Ɓe njuurii Halwaar, ɓe calmini aadeeɓe yoo kulle, ɓe mbeltii no feewi.



 Hankadi noon, ɓe mbi’i : ngonen ɗoo hakke lewru, eɗen laartindoo leydi Fuuta.



 Wonaani balɗe tan, ɗum fuɗɗii toɓde seeɗa seeɗa, tawi kulle ɗee njooɗiima.



 So ɓe ndawii, waɗa yahɓe na njeeɓoya gese e masiŋaaji SAYED ɗii.



 Tawi ina ɗumen waɗi kaawis mawɗo noon, mbo ɓe cikkaano.


 Ɓeya ɓaaroo maayo Senegaal ngoo eɓe mbaɗda : bannge oya dee ɓuri sukkude.



 Kulle Ñokolo ngoni e ko wa’i no guurte tan, haa mbeltii sanne.



 Haa ngola kam, ɗum ñalli toɓde, waali toɓde, ñalti heen.



 Caalli e beeli yoo maayo mahngo fof tuɗi, ƴefi haa waɗti ilde.



 Ɗum wonti hankadi maayo ilii, gese naatii, ɗo taƴciraa alaa.





 Kulle mbi’i : enen kam, ɗo njooki-ɗen ɗoo,



 hol no mbaɗaten ?



 Ɓee mbi’i : eɗen mbaawi lummbaade dee,



 kono wonaa ɗoo haa Giyaa kam !



 Goɗɗe keɓɓitii kolliri wonde, hay so waawaama ne, kaake ɗee njahataa.



 Ɗuum noon, heddii ɗoo tan ko, hankadi yo aadeeɓe ngar mballa en.



 Ɗum wonti ngaanumma mawɗo, sabu won e kulle hee, ɗe cuusaa aadeeɓe.



 Ñiiwa wi’i, ngaree ƴeewen so wood waawɓe lummbaade ɗoo haa Paate Galo.



 Tawi ina newoo, wooda mo nelɗen toon ballal, goɗɗo yaha ɗo goɗɗum.



 Kulle fof njaɓi miijo Ñiiwa, nelaaɓe mbaɗaa yo noddoy aadeeɓe.



 Tuy-Oolal ummii, tawnoo kañum ɓuri waawde fof’en dogde, ɗoon e ɗoon arti.



 O wi’i, haalanii yimɓe, joom’en laaɗe, ina ngara na mballoya e taƴcude.



 Tawi Wojere ne, ruuyii bannge mum, ƴettii laawol goɗngol paangol wuro subalɓe.



 Jooɗii haa ɓooyi, kulle Ñokolo puɗɗii sooynaade aadeeɓe na ngarda e laaɗe.



 Ɗum ko subalɓe, ɗuma ko yimɓe gure goɗɗe jogiiɓe laaɗe mumen jahirɗe.



 Hankadi noon, kulle Ñokolo ɗee fof ngartiri kakkillaaji, ɓe natti faayde.



 Kono noon, heddii won kulhuli seeɗa to batte paaɗgol laakon kon.



 Ñiiwa wi’i : eey, miin kam, hol no keƴrat-mi



 e hono ngel laanel ?



 Eda wi’i : miin dee, hay so ɓittat, maa mi



 jol kam.



 Nooda wi’i kañum yaafiima jolgol ngol,



 ina waawi ndiyam, o lummboto tan.



 Tan Njambala wi’i : « Miin ne dey, mi



 waawaa taƴcude tawa mi jolaani.»



 Kulle mbaɗdi, hankadi kay ɗum weeɓtii, maa en mbaaw taƴcude enen fof.


 Jooni noon aadeeɓe ngarii, ngaddii laaɗe, eɓe ni peeja na kulle njoldata.



 Aadeeɓe ɓee kolliti kulle wonde maa ɓe mballu ɗumen haa taƴca.



 Tee kadi, maa ɓe naw ɗumen haa Duwe,



 to kulle ngardunoo too.



 Mbaroodi, mawɗo kulle yetti aadeeɓe,



 o woni e wasiyaade kulle goɗɗe ɗee.



 O wi’i ɗumen : mbaɗten hakkille e aadeeɓe, ciftoren ñalaande hannde ndee.




 So en kootii Ñokolo, en ƴeewrat yimɓe Ooyefoore na hono ɓee nii.



 Woto en tooñ ɓe, woto en kulɓinat ɓe, sabu on nji’ii.



 So wonaano aadeeɓe, ko gaay njookoto- ɗen, en ngontaa hootde to men too.



 Kulle ladde fof mbi’i, hattee , ko Mbaroodi haali koo ko goonga celluɗo.



 Ɗoo noon kulle ladde nganndi, neɗɗo e huunde fof ko tagoore wootere.





 Ceel ko wuro cosaan mahngo, to bannge worgo Linngeer, dow bolol Saalum.



 Ngo woni ko e nokku caanngol juutngol, ummoriingol funnaange faade hirnaange.



 Ngool ɗoon ko caanngol maayo Siin, ɓeeɓngo gila ko ɓooyi.



 Ko ɓooyi koo, so ndunngu toɓatiinoo tigi, caanngol ngol wayat no maayo.



 So dabbunde waɗii, fulɓe aynaaɓe ngara, ceeɗa ɗoon, na njara e ɓulli.



 Ilam Ceel


 Ɓulli ɗii noon, ko ɓulli taaniiɓe mumen,



 ɗi heewɓe nganndataani nde ngasaa.



 Hoɗatnoo ɗoon ko Fulɓe Jenngelɓe ummoratnooɓe seŋgo gure Jolof rewo.



 So ɓe ngaratiino, ɓe tawata ɗoon ko koreeji mumen wi’eteeɓe Fulɓe Haaɓooɓe.



 Haa jooni boom, ko ɓeen ɓuri ɗoon sattude, hade Seɓɓe e Seereraaɓe.



 Caanngol Ceel ko caanngol ganni, ɓooyngol wuurnude radduɓe, julaaɓe e eggiyankooɓe.





 Caanngol Ceel noon, ina addanatnoo yimɓe caɗeele so ndunngu yontii.



 Ɗuum ko gila ko ɓooyi, haa jamaanu hannde, sabu so tuɗatiino, taƴcotaako.



 So toɓooli toɓii tigi, nanngondirii haa woni balɗe, nji’aa caanngol ngol waama.



 So ina waɗa, nanataa tan ko umaango ndiyam na ummori funnaange.



 Ɗum heewi waɗde ko jamma, ndeen toɓooli Jeeri mawɗi ɓuri aamtu toɓde.



 Wonaa hitaande fof noon Ceel waamee, sabu jooni toɓooli ngustiima no feewi.



 Kono so waame waɗii noon, maa taƴcooɓe Luggol Ceel fof tina ɗum.



 Waame waɗii, ko ɓooyaani koo tan,



 ɗum wonani yimɓe lohre mawnde.



 Sabu gila dow Mbolteeñ to funnaange,



 haa Leem Jam, alaa ko taƴcata.



 Maa ɗum won hakke kilomeetuuji jeeɗiɗi njuuteendi, ina ɓaarii wuro mawngo ngoo.



 Ɗoo ko be’i e baali jiɗnooɗi oordude laawol Daara, korii yahde.



 Gaa ko ndammiri oordunoondi rewo, ronkiti jofoyde bannge worgo, to galleeji mum’en.



 Ɗuum ne ina jeyaa e caɗeele baɗooje,



 so luggol ngol heewii ndiyam.



 Nji’aa yimɓe na paltoyoo jawdi, tawa ko oornoondi, ɗum toɓti caggal mum.



 Oon sahaa noon, maa joom mum’en taartoyoo to woɗɗi, nde mbaawa taƴcude.


 Caanngol ngol noon, ngol wonaa boom beeɓngol yi’tande taƴcirde no feewi.



 Sabu ina waɗi nokkuuji, ko leɗɗe puɗi ɗoon haa heewi, mbiifnii.



 Ina waɗi barkeeje, nammaare, gawde e goonaaɗe, fof tawa na mbilti.



 Ina waɗi kadi guuɓe, commbe, kelle,



 e kewere, fof tawi ina sukki.



 So a woorii won boli, maa njahaa ko juuti nde ndañaa yolnde.





 Ñandegoo, saret puccu ara haa e pokpokolam luggol ngol, tan daroo.



 Jolnooɓe fof njippoo. ɓ ee ngona e huulaade luggeendi ndiyam dow bolol hee.



 Ɓeya keppa, ƴetta bagasuuji mu’en, ɓe taƴcira koyɗe, so na wona.



 Heen sahaaji, hay taƴcugol e koyngal ngol newotaako, sabu ndiyam ɗam heewde.



 Ɗuum ne, ɓulli eɗi ɓaarii heen laabi, ko yani heen fof yooloto.


 Ina waɗa boom, yimɓe annduɓe nokku oo no feewi, kono kortoo heɓtinde.



 Oon sahaa noon, ko maa neɗɗo jinnditora teeyre timmunde nde waawa taƴcude.



 Tawa sukaaɓe, hoɗɓe ɗoon ɓee kam na mbeltii, ina lummboo e ɓulli.



 Won heen na muta, ƴeewana taƴcooɓe ɓee, ɗo ndiyam ɗam tolnii.



 Ɓe kolla ɗo laawol ngol rewi tigi, kam yoo no luggiri fof.





 To batte taƴcugol luggol ngol, faade gedduuji na’i ne, ko caɗeele.



 Sukaaɓe, heen sahaaji, na njagga e laaceeje na’i taƴcooji, ɓe njahda heen.



 Nji’aa ɓiroyooɓe ñoroo comci mu’en haa tiima koppi, ɓe taartoyoo, ɓe taƴca.



 Ɗuum fof ko e caɗeele ilam caanngol ngol jeyaa, nde wonnoo woowaaka.



 Kono, aynaaɓe ɓee kam, ko ɗum muusi koo fof, na weli ɓe.



 Sabu kala nde ilam ili haa heewi, anndee hikka maa ndunngu moƴƴu.



 Maa huɗo heewko dañe, durngol ceeɗu newoo, so cumuuji mbaɗaani.



 Tawa remooɓe ɓee ne, gese mumen na ndañi jam, sabu toɓooli ɗii.



 Ɗuum waɗi haa yimɓe na mbi’a,



 hay waame oo ɓuri hokkere kam.



 Ilam ɗam ko jam tan addata, caɗeele ɗee keewataa no feewi.



 Nde telefon portaabal suwaa jolde ndee, yimɓe tintotirtaa wonde Ceel na waamaa.



 Nji’aa otooji gummiiɗi to woɗɗi, ngara e luggol hee tan, kula naatde.



 Ɗoon ne maa yimɓe njippoo, nodda ɓee ɓe ngoya fonngo, ɓe ngara.



 Ko waawi koo taƴcineede e marsandiis walla bagaas, taƴciniree koyngal.



 Ko heddii koo, otoojo nduttodoo heen, paata Daara walla Linngeer, walla Barkeeji.



 To bannge hirnaange too noon, seŋgo Gasaan, ina ɓuri newaade.



 So otooji ɗii mbaawii taƴcude hedde Daneeji walla Guumel tan, ɗi njettoto.



 Ɗuum waɗi, ko ummortoo koo hirnaange e njeeyguuji, seŋgo Tuuba, alaa caɗeele.



 Ina waɗa boom, otooji Daara Jolof, dewoyooji haa Tuubaa, nde ɗi ngara.



 So luumo waɗii e saanga ilam, ummortooɓe rewo e hirnaange ɓee ndañata wune.



 Waame Ceel noon, wonaa caɗeele ɓole tan addanta fof’en.



 Ina waɗi weltotooɓe heen no feewi, haa arti noon e sukaaɓe.



 Koɗɗo Ceel fof na anndi weendu Asre nduu, hedde Jatɓi Julo.



 Ko ɗoon woni lummborde sukaaɓe, gila dawaa dawi, gila e taaniiɓe.



 Mawɓe heewɓe hannde, Ceelnaaɓe, ko ɗoon njanngi waawde ndiyam seeɗa.



 Lummbagol e beeli e ɓulli ɗii kam noon,



 ina heewi addude ñabbuuji.



 Heen sahaaji, sukaaɓe ɓee ngonda e bilarsiyoos, ina coofa ƴiiƴam.



 So ɗum waɗii, ɓe kaɗtee lummbaade, doktoreeɓe Linngeer nelanee, ngara.



 So ɓe ngarii, ɓe pinnga sukaaɓe ɓee,



 ɓeen ñawndoo haa cella.



 Ɓe ngacca lummbagol ngol, kono so ndunngu waɗtii kadi, ɓe puɗɗitoo.



 Ko ɗum giiƴi-gaaƴa tan mbo gasataa, mawɓe kaala haa tampa.



 Kono nde ilam waɗi fof, sukaaɓe na keppa nde beeli tuɗata.



 Sukaaɓe jeerinkooɓe fof, ko ndunngu tan ɓe ndañata fartaŋŋe lummbagol.



 Sukaaɓe Ceel ne, so ilam waɗii tan, anndu ɓe ndañii maayel.



 Tee ko goonga, heen sahaa luggol na waɗatnoo liikon e noodi fof.


 Hannde noon, woodii ko waylii ko heewi,



 to batte taƴcugol luggol ngol.



 Pom mawɗo waɗaama hankadi to dow laawol Daara-Ceel too haa feewi.



 Ko toɓo waawi heewde haa ilam ili fof, yimɓe e jawdi lohataa.



 Kadi otooji yoo saretaaji fof na mbaawi taƴcude ko aldaae caɗeele.



 Aduna ko nii yahri : yimɓe mahat kuutorɗe, nguurndam mumen na ɓeydoo samorde.

